钦定古今图书集成/明伦汇编/官常典/第789卷 > 乔执中
## 钦定古今图书集成/明伦汇编/官常典/第789卷 > 乔执中

按《宋史》本传：“执中，字希圣，高邮人。入太学，补《五经》，讲
书五年不谒告。王安石为群牧判官，见而器之，命子
弟与之游。擢进士，调须城主簿。时河役大兴，部役者
不得人，一夕噪而溃，因致大狱。执中往代，终帖然。富
民赂吏，将刱桥所居，以罔市利，执中疏其害。使者入
吏言使成之，执中曰：‘官可去，桥不可刱也’。卒不能夺。”
王安石为政，引执中编修《熙宁条例》，选提举湖南常
平。章惇讨五溪，檄执中取大田、离子二峒，峒路险绝，
期迫，执中但走一校，谕其酋，即相率归命。录功当迁
秩，辞以及父母，就徙转运判官。召为司农丞，提点开
封县镇。诸县牧地，民耕岁久，议者将取之。当夷丘墓，
伐桑柘，万家相聚而泣。执中请于朝，神宗诏复予民。
改提点京西北路刑狱。时河决广武，埽危甚，相聚莫
敢登。执中不顾，立其上，众随之如蚁附，不日埽成。元
祐初，为吏部郎中，请选人由县令、录事参军致仕者
升朝籍，得封其亲。兼徐王府侍讲、翊善，迁起居舍人、
起居郎，权给事中。有司以天下谳狱失出入者同坐，
执中驳之曰：“先王重入而轻出，恤刑之至也。今一旦
均之，恐自是法吏不复肯与生比，非好生洽民之意
也。”进中书舍人。邢恕遇赦甄复，执中言恕深结蔡确，
鼓唱扇摇，今复其官。惧疑中外。迁给事中、刑部侍郎。
绍圣初，上官均摭执中为吕大防所用，以宝文阁待
制知郓州。执中宽厚有仁心，屡典刑狱，雪活以百数。
明年，梦神人𢌿以骑都尉。诘旦为客言之。少焉谈笑
而逝。年六十三。